La Junta Local de Seguretat Ciutadana de Llíria prepara els dispositius especials de les festes de Sant Vicent i el TUMU
08 de abril de 2025

L'Ajuntament de Llíria va celebrar l'última Junta Local de Seguretat Ciutadana amb la finalitat de preparar els pròxims dispositius especials que es desplegaran en diversos esdeveniments de la ciutat. La reunió va comptar amb la participació de l'alcalde Joanma Miguel, el subdelegat del Govern a València José Rodríguez, l'edil de Protecció Ciutadana, Francesc Fombuena, la Direcció de la Policia Local de Llíria, el comandant de la Guàrdia Civil, i l'inspector de la Policia Autonòmica, així com representants dels grups polítics municipals.

Durant la sessió, es va realitzar una anàlisi detallada de les dades de delinqüència corresponents a l'any 2024, amb especial atenció al seguiment de les víctimes de violència de gènere al municipi. El regidor Francesc Fombuena ha destacat que, amb les dades facilitades per la Guàrdia Civil, “la taxa delictiva a Llíria se situa dins de la mitjana nacional, i cal significar l'alt percentatge de resolució de fets il·lícits, que ha arribat a quasi el 60%, gràcies a l'esforç coordinat dels diferents cossos policials, una xifra que hem de valorar de forma molt positiva i satisfactòria, i que no figura en les estadístiques del Ministeri de l'Interior”.

Per part de la Direcció de la Policia Local de Llíria, es va presentar la memòria anual del cos en 2024, que arreplega un total de 20.090 servicis de tota índole prestats, la qual cosa suposa un increment del 2,99% respecte a l'any anterior. Estos inclouen actuacions relacionades amb la protecció ciutadana, trànsit, compliment de les ordenances municipals, assistència en situacions d'emergència, labors d'informació a la ciutadania, menors i programa VioGén d'atenció i protecció de les dones maltractades.

Així mateix, es va informar que la Policia Local va practicar un total de 109 detencions, “reflex de l'elevat nivell d'esclariment i eficàcia en les intervencions”.

Dispositius especials

De la mateixa manera, en la reunió també van tractar els plans que es realitzen per a combatre la delinqüència i es van abordar els operatius especials de seguretat previstos per a garantir el bon desenvolupament dels pròxims esdeveniments multitudinaris que se celebraran a la ciutat, les festes de Sant Vicent Ferrer, i el festival "Túria Music” (TUMU), programat per als dies 9 i 10 de maig.

Finalment, l'alcalde Joanma Miguel va voler agrair, en nom de l'Ajuntament, “la col·laboració de totes les forces de seguretat i el compromís conjunt per continuar vetlant per la protecció, la convivència i el benestar de la ciutadania de Llíria”.